會劉子東夜飲
作者：謝諤
朝代：宋

paragraphs: 夾江居民萬家邑，朱樓碧瓦炊煙濕。
筍輿登頓渡飛橋，半曲春梁龍起蟄。
門前柳葉翻霜風，小驛舊是神仙宮。
平時對面不得語，一燈從容今夕同。
呼童急持酒爲帚，掃盡閒愁那更有。
人生聚散無定期，但知膠漆情如舊。
君方游戲親戎行，我亦酸寒尉溧陽。
棄家從官豈得已，相與望雲思故鄉。